কখন জানতে পারলেন আপনাদের পরিবারের আর কেউই বেঁচে নেই, এমন প্রশ্নের জবাবে শেখ রেহানা বলেন, ‘আমরা দুবোন ছাড়া যে আমাদের পরিবারের আর কেউই বেঁচে নেই, এই খবরটি সঠিকভাবে পেতে আমাদের অনেক অপেক্ষা করতে হয়েছে। কেউই ঠিক মত বলতে পারছিলেন না ঢাকায় কি হয়েছে। লন্ডনসহ বিভিন্ন স্থান থেকে টেলিফোন আসছিল ‘বন’য়ে। ভিন্ন ভিন্ন খবর দিচ্ছিলেন অনেকে। কেউ বলছেন মা ও রাসেল বেঁচে আছেন। তাঁরা ঐদিন ছোট ফুফুর বাসায় ছিলেন। কেউ বলছেন জামাল ভাই সদ্য নিয়োগপ্রাপ্ত আর্মি অফিসার, তিনি ব্যারাকে ছিলেন এজন্যে বেঁচে গেছেন, আবার কেউ বলছেন কামাল ভাইয়ের ক্রিকেট টিম নিয়ে মালেয়শিয়া যাওয়ার কথা, তিনি সেখানে চলে গেছেন, ভাবী চলে গেছেন তাঁর বাবার বাসায়, সুতরাং তারা বেঁচে আছেন। কিন্তু কোন খবরই সঠিক ভাবে কেউ বলতে পারছিলেন না’।